CELEX: C2007/155/65
Language: fi
Date: 2007-07-07 00:00:00
Title: Asia T-158/07: Kanne 7.5.2007 — COFAC v. komissio

7.7.2007   
            
            
               FI
            
            
               Euroopan unionin virallinen lehti
            
            
               C 155/36
            
         Kanne 7.5.2007 — COFAC v. komissio
   (Asia T-158/07)
   (2007/C 155/65)
   Oikeudenkäyntikieli: portugali
   Asianosaiset
   
      Kantaja: COFAC — Cooperativa de Formação e Animação Cultural, crl (Lissabon, Portugali) (edustaja: advogado Luis Gomes)
   
      Vastaaja: Euroopan yhteisöjen komissio
   Vaatimukset
   
               —
            
            
               Komission 9.11.2004 tekemä päätös D(2004)24253, jolla vähennettiin Euroopan sosiaalirahastosta kantajalle 30.4.1987 tehdyllä päätöksellä C(87) 0860 (asia nro 880707 P1) myönnetyn rahoitustuen määrää, on EY 230 artiklan nojalla kumottava
            
         
               —
            
            
               komissio on velvoitettava korvaamaan oikeudenkäyntikulut.
            
         Oikeudelliset perusteet ja pääasialliset perustelut
   Kantajalle annettiin 1.3.2007 tiedoksi komission päätös vähentää 25 291,75 eurolla rahoitustukea, jonkä tämä toimielin oli myöntänyt sille 30.4.1987 tehdyllä päätöksellä C(87) 0860. Tätä päätöstä perusteltiin sillä, että komissio oli ”havainnut mahdollisia säännönvastaisuuksia ESR:n rahoittamien tiettyjen ammatillisten koulutushankkeiden toimeenpanossa — myönnettyjen tukien hallinnointia ja konkreettista käyttöä koskevien rikosoikeudenkäyntien päätyttyä — ja tuen myöntäjän oikaistua kulu- ja rahoitusrakennetta tuomioistuinpäätösten tai kyseisissä yrityksissä suoritettujen tilintarkastusten/tutkimusten mukaisesti.”
   Portugalissa kantajaa vastaan käydyssä oikeudenkäynnissä annettiin tuomio, jossa vaade todettiin vanhentuneeksi, joten siitä ei tietenkään aiheutunut minkäänlaista vähentämisseuraamusta.
   Kansalliset viranomaiset eivät koskaan antaneet kantajalle tiedoksi minkäänlaista lopullista selvitystä tilintarkastuksen/tutkimusten tuloksista eikä kantajalla ollut mahdollisuutta vaikuttaa niihin mitenkään. Se oli vain puolustautunut kulu- ja rahoitusrakenteen epäasianmukaisuutta koskevia syytöksiä vastaan.
   Euroopan yhteisöjen tuomioistuimen vakiintuneen oikeuskäytännön mukaan komission päätös, jolla vähennetään ESR:sta myönnettyä rahoitustukea tai jolla se peruutetaan, vaikuttaa tämän tuen saajiin suoraan ja erikseen.
   Kantajalle ei koskaan annettu mahdollisuutta tulla tehokkaasti kuulluksi komissiossa tai esittää näkemyksiään tuen vähentämisestä, minkä vuoksi komission riidanalainen päätös on lainvastainen ja se on näin ollen kumottava.
   Riidanalaista päätöstä tehtäessä on loukattu puolustautumisoikeutta, joka on yhteisön oikeuden perusperiaate ja jonka mukaan kaikille niille henkilöille, joiden etuihin tehtävät päätökset tulevat huomattavasti vaikuttamaan, on annettava mahdollisuus tehokkaasti esittää näkemyksensä niistä seikoista, joihin kyseinen päätös perustuu.